EURÓPSKA KOMISIA V Bruseli8. 12. 2016 COM(2016) 791 final OZNÁMENIE KOMISIE EURÓPSKEMU PARLAMENTU, EURÓPSKEJ RADE A RADE Ôsma správa o premiestňovaní a presídlení

x0009





1Úvod V ôsmej správe o premiestňovaní a presídľovaní sa poskytujú aktualizované informácie za obdobie od poslednej správy z 9. novembra a hodnotia sa v nej opatrenia zamerané na splnenie záväzkov v rámci mechanizmov premiestňovania a systémov presídľovania, ktoré prijali všetky príslušné zainteresované strany vo vykazovanom období od 8. novembra do 6. decembra 2016. So zreteľom na pokračujúcu naliehavú potrebu poskytnúť pomoc Grécku aj Taliansku Európska rada na svojom poslednom zasadnutí, ktoré sa konalo 20. a 21. októbra 2016, opakovane zdôraznila svoju výzvu na ďalšie zintenzívnenie úsilia na urýchlenie premiestňovania, najmä pokiaľ ide o maloleté osoby bez sprievodu, a existujúce systémy presídľovania. Od 6. novembra 2016 prišlo do Grécka 1 883 ľudí. Celkový počet migrantov nachádzajúcich sa v Grécku sa v porovnaní s predchádzajúcim vykazovaným obdobím zvýšil a k 6. decembru bol približne 62 000 migrantov, z čoho približne 16 200 bolo na ostrovoch a 45 800 na gréckej pevnine. Do Talianska prišlo od 6. novembra 9 395 ľudí, čo predstavuje vyšší trend ako v roku 2015 (zvýšenie o 18 % v porovnaní s rokom 2015). Vysoký je aj naďalej počet vstupov Eritrejčanov, čo je hlavná štátna príslušnosť oprávnená na premiestnenie v Taliansku (Eritrea je krajinou s druhým najvyšším počtom štátnych príslušníkov prichádzajúcich do Talianska s viac než 888 vstupmi vo vykazovanom období, čo predstavuje 11,6 % vstupov). Za vykazované obdobie bolo premiestnených 1 237 ďalších osôb, čím sa celkový počet dosiaľ premiestnených osôb zvýšil na 8 162 (6 212 z Grécka a 1 950 z Talianska). Ako sa predpokladalo v 7. správe, v novembri sa zaznamenalo zvýšenie počtu presunov s 1 406 premiestnenými osobami, čo je doposiaľ najvyšší počet v priebehu jediného mesiaca. Počet premiestnení z Talianska (401) takmer zdvojnásobil počet premiestnených osôb v októbri, čo je z Talianska v súčasnosti najvyšší počet, zatiaľ čo počet ľudí premiestnených z Grécka sa v tomto období stabilizoval na úrovni približne 1 000 osôb za mesiac. Tieto čísla predstavujú nepretržitý pozitívny trend. Keďže prekážky, ktoré bránia premiestneniu sa postupne odstraňujú, nadišiel čas pre všetky členské štáty, aby nadviazali na dosiahnutý pokrok a zintenzívnili svoje úsilie v snahe naďalej zvyšovať mesačné prísľuby premiestnenia a presunov, a aby zabezpečili, že všetky osoby oprávnené na premiestnenie v Taliansku a Grécku sa presunú do septembra 2017. To by si vyžadovalo stabilnejšie úsilie zo strany všetkých členských štátov prostredníctvom zvýšeného počtu pravidelných prísľubov a presunov za mesiac, aby sa zabezpečilo, že od decembra 2016 sa každý mesiac premiestni aspoň 2000 ľudí z Grécka a aspoň 1000 ľudí z Talianska, ako aj pokračovanie postupného zvyšovania mesačných prísľubov a premiestňovacích presunov. Pokiaľ ide o presídlenie, vykonávanie záverov z 22. júla 2015 o presídlení 22 504 ľudí naďalej výrazne pokračuje, doteraz bolo presídlených 13 887 ľudí, čo je viac ako polovica dohodnutého počtu. Od predchádzajúcej správy bolo mesačne presídlených rekordných 2 035 ľudí najmä z Turecka, Jordánska a Libanonu. Časť presídlenia v rámci tohto európskeho systému slúži aj na vykonávanie mechanizmu 1:1 stanoveného vo vyhlásení EÚ a Turecka. Od dátumu začiatku 4. apríla bolo v rámci tohto mechanizmu z Turecka do EÚ a Nórska presídlených 2 761 ľudí vrátane 544 od predchádzajúcej správy. 2Premiestňovanie 2.1Najvýznamnejšie opatrenia počas vykazovaného obdobia Komisia naďalej úzko spolupracuje s talianskymi a gréckymi orgánmi, ako aj s členskými štátmi, agentúrami EÚ a inými príslušnými partnermi s cieľom nájsť riešenia na prekážky, ktoré sa vyskytujú najmä na operačnej úrovni. To by malo viesť k zvýšeniu pravidelnosti a vyššiemu tempu premiestňovacích presunov s cieľom dosiahnuť mesačné priemery, ktoré by umožnili presun všetkých osôb oprávnených na premiestnenie do septembra 2017. V Grécku predstavuje registračná kapacita azylovej služby pre žiadateľov, ktorí majú štátnu príslušnosť oprávnenú na premiestnenie, 175 denne alebo 3 500 mesačne. Do konca januára 2017 by malo byť úplne zaregistrovaných 87 % predregistrovaných žiadateľov, ktorí majú štátnu príslušnosť oprávnenú na premiestnenie. Registrácia sa má ukončiť do konca apríla 2017. Je pravdepodobné, že potom sa počet ľudí, ktorí vstupujú do systému premiestnenia, spomalí. Na tomto základe a na základe súčasnej miery premiestňovania (stabilizovanej na úrovni 1 000 osôb presunutých za mesiac) Komisia konštatuje, že na zabezpečenie plynulého procesu premiestňovania a na zabránenie neudržateľného nahromadenia prípadov, je nutné zintenzívniť mieru premiestňovania. Od decembra 2016 by mali členské štáty premiestňovať najmenej 2 000 osôb mesačne. Tento počet by sa mal postupne zvýšiť, s cieľom dosiahnuť najmenej 3 000 premiestňovacích presunov s platnosťou od apríla 2017. Do tohto dátumu bude väčšina žiadateľov o premiestnenie registrovaná a pripravená na premiestnenie; z toho dôvodu bude potrebné ďalšie urýchlenie s cieľom vyhnúť sa dlhým čakacím lehotám pre žiadateľov a riziku sekundárnych presunov, ako aj čo najviac podporiť dodržiavanie lehôt na proces premiestňovania, ktoré sú stanovené v rozhodnutiach Rady. Osem členských štátov a dve pridružené krajiny v novembri prisľúbili približne 1 560 miest a 13 členských štátov a dve pridružené krajiny zrealizovali viac ako 1 000 premiestňovacích presunov. Dosahovanie cieľov je preto možné za predpokladu, že všetky členské štáty predložia prísľuby a budú presúvať na stabilnom mesačnom základe (na príklade tých členských štátov, ktoré tak už robia).

V Taliansku bola v novembri zaznamenaná miera premiestňovania najvyššia od začiatku tohto procesu. To poukazuje na to, že úsilie zo strany Komisie, talianskych orgánov, členských štátov a pridružených krajín, agentúr EÚ a iných príslušných partnerov, prináša ovocie. V decembri sa očakáva ďalší nárast v počte premiestňovacích presunov (plánuje sa viac ako 600 premiestňovacích presunov). Tento trend sa však musí zintenzívniť. Počet žiadateľov o premiestnenie sa naďalej zvyšoval a na základe informácií od talianskeho ministerstva vnútra je v Taliansku medzi 5 300 a 5 800 Eritrejčanov, ktorí sú momentálne potenciálnymi žiadateľmi o premiestnenie. Vzhľadom na počet registrovaných žiadateľov, ktorí čakajú na premiestnenie (v niektorých prípadoch takmer 6 mesiacov), trend migračných tokov a podiel Eritrejčanov (okolo 12 % migračného toku a v priemere 1 800 mesačne), Komisia konštatuje, že na dosiahnutie udržateľnej miery premiestňovania by do decembra 2016 členské štáty mali premiestniť najmenej 1000 žiadateľov mesačne a do apríla 2017 by mali postupne zvýšiť tento počet na 1 500 premiestňovacích presunov mesačne. Na dosiahnutie tohto cieľa bude potrebné, aby na jednej strane Taliansko zvýšilo stav zamestnancov, ktorí spracúvajú žiadosti v dublinskej jednotke a na druhej strane, viac členských štátov by sa malo zúčastňovať na premiestňovaní z Talianska, pričom ich prínos v zmysle mesačných prísľubov a premiestňovacích presunov by mal byť stabilnejší, aby všetky členské štáty predkladali prísľuby a realizovali premiestnenia na pravidelnej mesačnej báze (v novembri 2016 dva členské štáty a dve pridružené krajiny prisľúbili viac ako 850 miest a štyri členské štáty a jedna pridružená krajina premiestnili okolo 400 ľudí). Na stretnutí styčných dôstojníkov v Ríme dňa 25. novembra 2016 sa rokovalo o dohodách s Europolom na uľahčenie ďalších mimoriadnych bezpečnostných pohovorov a tieto začali svoju účinnosť 1. decembra 2016. Tento konkrétny pracovný postup sa takisto začlenil aj do protokolu o premiestnení pre Taliansko, ktorý bude následne oznámený členským štátom a pridruženým krajinám. Tento pozitívny vývoj z hľadiska odstraňovania zvyšných nedostatkov v postupe by mal pripraviť pôdu pre aktívnu účasť ďalších členských štátov v Taliansku a pre splnenie mesačných cieľov. Počet maloletých osôb bez sprievodu prichádzajúcich do Talianska naďalej rástol (viac než 24 595 osôb, ktoré prišli od začiatku januára do 2. decembra 2016, medzi nimi 3 714 Eritrejčanov, 200 Sýrčanov, 384 Iračanov a 13 Jemenčanov), pričom to boli zväčša maloleté osoby cestujúce samy. Vnútroštátne centrum pre sociálnu solidaritu v Grécku uvádza, že k 17. novembru sa v Grécku nachádzalo odhadom 2 300 maloletých osôb bez sprievodu. Ako už bolo uvedené, v rámci hromadnej predregistrácie v Grécku bolo identifikovaných 1 225 maloletých osôb bez sprievodu, z ktorých 48 % (približne 588) patrí k jednej zo štátnych príslušností oprávnených na premiestnenie (36 % Sýrčanov a 12 % Iračanov). V tomto zmysle z 501 maloletých osôb bez sprievodu oprávnených na premiestnenie, ktoré boli úplne zaregistrované v Grécku, predstavuje 377 „deti odlúčené od rodičov“ a len 124 sú maloleté osoby, ktoré sú v Grécku úplne samy, čo je kategória s väčšími ťažkosťami pri premiestnení. Ďalej, 326 maloletých osôb bez sprievodu z celkového počtu 501 má 16 alebo 17 rokov. Celkový počet premiestnených maloletých v tomto vykazovanom období bol 24 a spolu s celkovým počtom maloletých bez sprievodu 172 (71 maloletých cestujúcich samy a 101 maloletých odlúčených od rodičov). Toto číslo zahŕňa najmä premiestňovacie presuny z Grécka, keďže v Taliansku sa nepremiestňovali žiadni maloletí bez sprievodu cestujúci samy a len jedno odlúčené dieťa bolo premiestnené do Holandska v novembri 2016. Počas vykazovaného obdobia Európsky podporný úrad pre azyl (EASO) vyvinul nový formulár zraniteľnosti pre lepšie mapovanie schopností členských štátov premiestniť rôzne kategórie maloletých bez sprievodu. Okrem toho osobitné zasadnutie v rámci stretnutia styčných dôstojníkov, ktoré sa konalo 11. novembra 2016, bolo zamerané na lepšie pochopenie prekážok premiestňovania maloletých bez sprievodu z Grécka a hľadanie riešení. Toto stretnutie nadväzovalo na rokovania, ktoré sa uskutočnili počas siedmeho fóra o presídľovaní a premiestňovaní v októbri 2016 o maloletých osobách bez sprievodu. Stretnutie dospelo k záveru, že je potrebné zvýšiť transparentnosť a komunikáciu medzi Gréckom a členskými štátmi premiestnenia v súvislosti s druhom maloletých bez sprievodu, ktorí sa majú premiestniť, prerokovalo výsledok posúdenia najlepšieho záujmu dieťaťa a právne obmedzenia v členskom štáte premiestnenia týkajúce sa prijatia osobitných kategórií maloletých bez sprievodu. Taliansko okrem toho vynakladá dodatočné úsilie na uľahčenie premiestnenia maloletých bez sprievodu; stále je však potrebné vypracovať osobitný postup na umožnenie presunu maloletých osôb bez sprievodu, ktoré cestujú samy. Komisia bude naďalej úzko spolupracovať s gréckou azylovou službou, talianskymi orgánmi, styčnými dôstojníkmi členských štátov, Vysokým komisárom OSN pre utečencov (UNHCR), EASO a medzinárodnou organizáciou pre migráciu (IOM) na vypracovaní praktických opatrení, ktoré uľahčia a urýchlia premiestňovanie maloletých osôb bez sprievodu. 2.2Opatrenia členských štátov v oblasti premiestňovania Od 8. novembra do 6. decembra bolo premiestnených ďalších 1 237 osôb, a to 836 z Grécka a 401 z Talianska. Nemecko, Francúzsko, Holandsko, Portugalsko a Fínsko vykonávajú pravidelné presuny z Talianska a Grécka. Zdá sa, že aj Švajčiarsko a Nórsko majú v úmysle vykonávať mesačné presuny z oboch krajín. Okrem toho, Estónsko, Írsko, Lotyšsko, Litva a Rumunsko pokračovali v pravidelných mesačných presunoch z Grécka. Ostatné členské štáty sa na presunoch zúčastňujú menej pravidelne, každé dva alebo tri mesiace. Vo vykazovanom období sa uskutočnili prvé premiestnenia z Grécka do Nórska. Očakáva sa, že opatrenia zahŕňajúce Europol ako asistenta pre bezpečnostné kontroly v Taliansku (poskytnutím dodatočných mimoriadnych bezpečnostných kontrol vrátane pohovoru, ak je to odôvodnené) podporia ďalšie členské štáty v aktívnej účasti na premiestňovaní z Talianska. Do 20. decembra je naplánovaných ďalších najmenej 827 presunov z Grécka a 617 z Talianska. Francúzsko je krajina, ktorá doposiaľ premiestnila najväčší počet žiadateľov (2 373), za ním nasleduje Holandsko (1 098) a Fínsko (901). Členské štáty s menším stanoveným počtom (ako napríklad Estónsko, Lotyšsko, Litva, Malta alebo Fínsko) sú na dobrej ceste k splneniu svojich záväzkov. Opatrenia zamerané na riešenie obmedzeného počtu prísľubov: vo vykazovanom období len osem členských štátov (Nemecko, Estónsko, Francúzsko, Írsko, Lotyšsko, Holandsko, Portugalsko a Slovensko) a Švajčiarsko a Nórsko predložili 2 186 formálnych prísľubov (885 formálnych prísľubov predložených pre Taliansko a 1 301 pre Grécko). Celkový počet oficiálnych prísľubov členských štátov na premiestnenie je 18 515 (5 839 pre Taliansko a 12 676 pre Grécko). Na to, aby sa zabezpečilo, že všetky členské štáty každý mesiac prisľúbia dostatočný počet miest pre Taliansko a Grécko je potrebný rýchlejší pokrok, väčšia stabilita a aktívna účasť všetkých členských štátov, v súlade s cieľmi uvedenými v oddiele 2.1 a na príklade tých členských štátov a pridružených krajín, ktoré tak už robia. Nemecko, Francúzsko, Holandsko, Nórsko a Švajčiarsko predkladajú prísľuby na mesačnej báze aj pre Taliansko, aj pre Grécko. Okrem toho aj Estónsko a Lotyšsko predkladajú prísľuby na mesačnej báze pre Grécko a Fínsko, Lotyšsko, Portugalsko, Rumunsko a Slovinsko každé dva mesiace. Avšak niektoré členské štáty (Bulharsko, Chorvátsko, Česká republika a Luxembursko) nepredložili prísľub už viac ako tri mesiace.

Rakúsko a Maďarsko sú aj naďalej jediné dve krajiny, ktoré nepredložili žiadny prísľub ani nepremiestnili žiadne osoby. Poľsko od apríla nepokročilo vo vykonávaní svojich prísľubov a neprisľúbilo premiestniť ani nepremiestnilo žiadneho žiadateľa. Okrem toho Česká republika od augusta nepremiestnila ani jedného žiadateľa. Opatrenia na urýchlenie času odozvy na žiadosti o premiestnenie: počas vykazovaného obdobia členské štáty zvýšili počet dodatočných mimoriadnych bezpečnostných pohovorov, čo predĺžilo čas odozvy nad 10 pracovných dní stanovených v rámci protokolov o premiestnení. Ako sa uviedlo v predchádzajúcich správach, bezpečnostné pohovory by sa mali vykonávať len v riadne odôvodnených prípadoch a do 10 pracovných dní. Členské štáty musia zlepšiť svoju kapacitu spracovania, aby urýchlili čas odozvy. Je potrebné poznamenať, že napriek zvýšeniu bezpečnostných pohovorov je miera prijatia žiadostí o premiestnenie veľmi vysoká (okolo 93 %), hoci sa stále vyskytujú prípady, v ktorých by miera prijatia mohla byť výrazne vyššia. Niektoré zo zamietnutí sú v skutočnosti ešte stále založené na dôvodoch, ktoré rozhodnutia Rady nepredpokladajú, napríklad štátna príslušnosť (dokonca aj v prípade, ak osoba patrí k jednej zo štátnych príslušností oprávnených na premiestnenie). Odmietnutie sa musí lepšie zdôvodniť, aby sa splnili požiadavky rozhodnutí Rady. Výmena informácií je veľmi dôležitá pre bezpečnosť Európskej únie. Preto by členské štáty nemali odmietať určité žiadosti len s odkazom na otázku bezpečnosti v širšom zmysle. Je mimoriadne dôležité riešiť túto problematiku komplexne medzi Talianskom/Gréckom, ako aj členským štátom premiestnenia a na úrovni EÚ. Europol v záujme riešenia obáv, ktoré vyslovili viaceré členské štáty v súvislosti s výmenou informácií týkajúcich sa bezpečnosti, poskytol osobitný zabezpečený komunikačný kanál pre členské štáty, aby mohli bezpečne poskytovať dôvody zamietnutia žiadostí o premiestnenie. Tento kanál je funkčný od 1. decembra 2016. Grécka polícia v Grécku zaviedla národnú bezpečnostnú komunikáciu pre oznamovanie dôvodov zamietnutia. Komisia opäť zdôrazňuje možnosť výmeny odtlačkov prstov prostredníctvom nástrojov policajnej spolupráce na bezpečnostné overenie na vnútroštátnej úrovni, najmä v prípadoch, keď žiadatelia nemajú doklady totožnosti alebo cestovné doklady. Opatrenia na riešenie problémov súvisiacich s premiestňovaním zraniteľných žiadateľov vrátane maloletých osôb bez sprievodu: tempo premiestňovania maloletých osôb bez sprievodu sa počas vykazovaného obdobia spomalilo. To je v dôsledku dodatočných záruk, ktoré sa požadujú pre presun maloletých osôb bez sprievodu, čo viedlo k postupu, ktorý má tendenciu trvať viac ako dva mesiace stanovené v rozhodnutiach Rady. Do 5. decembra bolo z Grécka (do Luxemburska, Nemecka, Holandska, Nórska a Fínska) premiestnených 24 maloletých osôb bez sprievodu (16 maloletých osôb bez sprievodu, ktoré cestujú samy, a 8 „detí odlúčených od rodičov“), takže celkový počet premiestnených maloletých osôb bez sprievodu bol 172. Väčšina maloletých osôb bez sprievodu bola premiestnená z Grécka, keďže z Talianska do Holandska bolo premiestnené len jedno dieťa odlúčené od rodičov, pričom z Talianska sa nepremiestnila žiadna maloletá osoba cestujúca sama. Opatrenia na urýchlenie presunu žiadateľov: zatiaľ čo celkový pomer medzi prijatými žiadosťami a presunmi je veľmi vysoký (okolo 97 %), v posledných mesiacoch s pribúdajúcimi členskými štátmi aktívne zapojenými do tohto mechanizmu nastalo zvýšenie oneskorenia medzi prijatím zo strany členského štátu premiestnenia a skutočným presunom. V niektorých prípadoch tieto oneskorenia nastávajú v dôsledku dodatočných kontrol vykonávaných členskými štátmi po prijatí, pričom iné oneskorenia nastávajú v dôsledku prevádzkových a logistických problémov. Krajiny s väčším stanoveným počtom, ako je Nemecko alebo Francúzsko, radšej zasielajú prijatie žiadosti pre veľké skupiny žiadateľov (400 alebo 500) a uprednostňujú jeden veľký presun prostredníctvom charterových letov, zatiaľ čo členské štáty s menším alebo stredným stanoveným počtom uprednostňujú viac menších presunov v priebehu mesiaca. Navyše niektoré členské štáty požadujú lety vo veľmi špecifických pracovných dňoch a v určitých časoch. Tieto rozdiely a požiadavky majú dosah, a to najmä v Grécku, v posledných fázach procesu premiestňovania, od oznámenia zo strany gréckych orgánov, až po organizovanie zdravotných prehliadok organizáciou IOM a kultúrnu inštruktáž a inštruktáž pred odchodom. Takisto komplikujú logistiku v súvislosti s organizovaním presunov. Preto by sa uvítala väčšia flexibilita zo strany členských štátov premiestnenia, od posielania listín o akceptácii v menších skupinách, až po organizáciu letov. Organizácia IOM musela navyše v októbri odložiť niektoré presuny, lebo sa zdalo, že niektoré členské štáty nemali kapacitu na rýchle vybavenie prijatých žiadateľov o premiestnenie. Členské štáty budú musieť zabezpečiť, aby ich prijímacie kapacity dokázali vybaviť premiestnených žiadateľov. Opatrenia na posilnenie kapacít úradu EASO na podporu Talianska a Grécka: dňa 8. Novembra správna rada úradu EASO zmenila pravidlá pre úhradu nákladov na expertov a tlmočníkov/prekladateľov zapojených do činností prevádzkovej podpory (rozhodnutie správnej rady EASO č. 16). Zmeny a doplnenia sú zamerané na uľahčenie ďalšieho procesu vysielania expertov z členských štátov. Pre činnosti prevádzkovej podpory úradu EASO sa zaviedol účinnejší paušálny systém, ktorý zoskupuje kategórie osobitných nákladov, čo umožňuje vysielanie jednotlivých expertov, ktorí nie sú priamo zamestnancami vnútroštátnych správnych orgánov v členských štátoch, ale majú relevantné odborné skúsenosti. EASO dňa 11. novembra 2016 spustilo pre Grécko ôsmu výzvu na vyslanie expertov do Grécka v rámci jeho operačného plánu pre hotspoty. Celkový počet expertov potrebných pre podporu systému premiestnenia je naďalej 28. Súčasťou výzvy však boli aj rôznorodejšie profily, napríklad experti na vylúčenie, dublinskí experti a vedúci registrační pracovníci/sociálni pracovníci, ktorí majú fungovať ako osobitní poradcovia v rámci registračného postupu, popri expertoch na sfalšované doklady. Niektoré členské štáty sa samovoľne ujali záväzku dlhodobo pokryť určité miesta a automaticky hľadajú náhradu, keď sa skončí vyslanie jedného z ich expertov, čo Komisia a úrad EASO veľmi vítajú. Celkovo bolo k 5. decembru do Grécka vyslaných 23 expertov v oblasti azylu a 26 tlmočníkov. V súlade so súčasným plánovaním bude v týždni od 19. decembra nedostatok 10 expertov, ktorý v týždni od 26. decembra vzrastie na 17 expertov. Pokiaľ ide o Taliansko, úrad EASO požiadal o celkom 74 expertov (z ktorých 26 expertov je naliehavo potrebných pre obdobie do konca roku 2016). K 5. decembru 2016 bolo do Talianska vyslaných 50 expertov v oblasti azylu a 42 kultúrnych mediátorov. Napriek nedávnemu pozitívnemu nárastu počtu vyslaných expertov to nepostačuje na zvládnutie stále vysokého počtu prichádzajúcich osôb oprávnených na premiestnenie a značného objemu osôb čakajúcich na registráciu v Taliansku a zaostáva za počtom expertov potrebných na základe pohotovostného plánovania. K 5. decembru úrad EASO prijal 15 nových nominácií z členských štátov na základe výzvy na vyslanie expertov z 11. novembra 2016.

Hlavné odporúčania členským štátom premiestnenia S platnosťou od decembra roku 2016 by všetky členské štáty mali: omesačne predkladať prísľuby a vykonávať premiestňovanie pre Taliansko, ako aj Grécko, s cieľom dosiahnuť aspoň 2 000 premiestňovacích presunov za mesiac z Grécka a aspoň 1 000 premiestňovacích presunov z Talianska, ov prípade potreby zvýšiť svoju kapacitu spracovania žiadostí o premiestnenie a urýchliť čas odozvy na žiadosti o premiestnenie s cieľom splniť lehotu 10 pracovných dní stanovenú v rámci protokolov o premiestnení, ako aj zvýšiť svoje prijímacie kapacity na vybavenie žiadateľov o premiestnenie vrátane maloletých bez sprievodu, v súlade s počtom pridelených žiadateľov, ozasielať akceptačné listiny v skupinách s najviac 50 ľuďmi, vykazovať flexibilitu, pokiaľ ide o organizovanie letov, vyhnúť sa oneskoreniam pri presunoch žiadateľov o premiestnenie, ktorých členské štáty prijali, ako aj zvýšiť účasť styčných dôstojníkov v činnostiach súvisiacich s kultúrnou inštruktážou a v poskytovaní informácií, ozabezpečiť riadne odôvodnenie zamietnutia a oznámiť informácie o dôvodoch zamietnutia prostredníctvom zabezpečeného kanála, ktorý ponúka Europol alebo prostredníctvom národnej bezpečnostnej komunikácie, ktorú ponúka grécka polícia, ovymenovať expertov v reakcii na rôzne výzvy úradu EASO, zabezpečiť dlhšie vyslania a vyššie a odbornejšie profily. S účinnosťou od februára 2017 by všetky členské štáty mali zvýšiť svoje mesačné prísľuby na premiestnenie a premiestňovacie presuny pre Grécko a Taliansko úmerne k ich počtom pridelených žiadateľov s cieľom dosiahnuť aspoň 3 000 premiestňovacích presunov za mesiac z Grécka a aspoň 1 500 premiestňovacích presunov za mesiac z Talianska do apríla 2017. 2.3Opatrenia Grécka a Talianska vrátane najvýznamnejších plánovaných opatrení Grécko Opatrenia na urýchlenie registrácie migrantov a spracovávania ich žiadostí a registračná kapacita gréckej azylovej služby: po hromadnej predregistrácii, o ktorej už Komisia skoršie informovala, naplánovala grécka azylová služba schôdzky, na ktorých sa podávajú plné žiadosti o azyl. Do konca januára 2017 bude plne zaregistrovaných 87 % predregistrovaných žiadateľov a všetky prípady budú zaregistrované do apríla 2017. K 5. decembru bolo úplne zaregistrovaných 19 260 ľudí. Ľudia, ktorí nestihli predregistráciu, sa ešte môžu zúčastniť na konaní o azyle, keď si dohodnú schôdzku cez systém Skype. Kapacita gréckej azylovej služby pre registráciu žiadateľov, ktorí majú štátnu príslušnosť oprávnenú na premiestnenie, je 175 na deň. Oddelenie premiestňovania v Aténach zamestnáva v súčasnosti celkom 75 osôb, ktoré dostatočne spĺňajú požiadavky na proces premiestnenia. Prípadmi premiestňovania sa zaoberajú aj regionálne úrady v Solúne a Alexandrupoli. Úrad EASO podporuje proces registrácie prostredníctvom expertov, ktorí vykonávajú registráciu spoločne so zamestnancami gréckej azylovej služby, ako aj prostredníctvom expertov fungujúcich ako osobitní poradcovia. Tímy úradu EASO pre spoločnú registráciu pozostávajú z 8 expertov v Solúne a 3 expertov v Alexandrupoli a tím úradu EASO pre zložité prípady pozostáva zo 4 expertov v Aténach, a to do 5. decembra. Rozdiel medzi počtom žiadostí o premiestnenie, ktoré predložilo Grécko, a žiadosťami, ktoré členské štáty prijali, sa počas vykazovaného obdobia mierne znížil (od 4. novembra do 5. decembra predložilo Grécko približne 1 508 žiadostí, a dostalo 1 296 odpovedí). Významnejší je však rozdiel medzi počtom registrácií gréckou azylovou službou a celkovým počtom prísľubov (počas toho istého obdobia registrovalo Grécko 2 815 žiadostí o premiestnenie, pričom počet dodatočných prísľubov bol 1 431). V súhrne, do 5. decembra Grécko registrovalo 19 260 žiadostí, pričom celkový počet prísľubov bol 12 676). Zabezpečenie väčšieho počtu prísľubov a stálejších prísľubov, ako aj zrýchlenie premiestňovania (najmä času odozvy) sa stáva prioritou, aby sa zamedzilo neudržateľnému hromadeniu prípadov. Opatrenia na zlepšenie prijímacej kapacity v Grécku: k 5. decembru predstavuje celková prijímacia kapacita Grécka 71 539 miest v dočasných zariadeniach a stálych prijímacích miestach na pevnine pre príjem neregulárnych migrantov, ako aj ľudí s možnou potrebou medzinárodnej ochrany, ktorí vyjadrili vôľu podať žiadosť o azyl alebo už žiadosť o azyl podali. Podľa informácií, ktoré poskytli grécke orgány, predstavuje celková plánovaná kapacita 40 stálych lokalít na pevnine odhadom približne 33 186 miest. Okrem toho, pokiaľ ide o centrá premiestnenia, k 5. decembru bolo zriadené len jedno z troch centier premiestnenia, ktoré grécke orgány prisľúbili, a to v Lagadikii, s 960 dostupnými miestami. Vzhľadom na zhoršené poveternostné podmienky v severnom Grécku a na skutočnosť, že toto miesto nebolo úplne pripravené na zimu, v súčasnosti prijíma len menej ako polovicu svojej kapacity. Očakáva sa, že obsadenosť tohto miesta do konca roka dosiahne svoju oficiálnu kapacitu. Pokiaľ ide o zvyšné dve centrá, grécke orgány zatiaľ neurčili vhodné lokality. Stále prebiehajú rokovania medzi úradom UNHCR a gréckymi orgánmi o poskytnutí ďalších lokalít na výstavbu špecializovaných centier premiestnenia, najmä centrum premiestnenia v regióne Atika s kapacitou pre 3 000 ľudí. Ako sa spomína v predchádzajúcich správach, Komisia naliehavo vyzýva Grécko na čo najskoršie vyčlenenie týchto lokalít, aby sa po ukončení hromadnej predregistrácie vo vykonávaní posledných fáz postupu premiestnenia nevyskytli prekážky a aby umožnilo nákladovú efektívnosť počas premiestňovania.

Taliansko Opatrenia na zvýšenie počtu hotspotov a zabezpečenie ich plnej funkčnosti: dňa 24. novembra 2016 počet migrantov od ich vylodenia sa v Taliansku od 1. januára 2016 prekročil celkový počet príchodov v rekordnom roku 2014 (vylodilo sa 170 000 migrantov, čo je historické maximum). To má za následok neustály tlak na štyri fungujúce hotspoty (Pozzallo, Lampedusa, Trapani a Taranto), ktorých kapacita 1 600 miest nepostačuje. V súčasnosti sa vykonávajú dve tretiny vylodení v plnohodnotných hotspotoch a v ďalších šiestich prístavoch vylodenia, pričom sa uplatňujú štandardné operačné postupy hotspotov (SOP). Taliansko by malo urýchliť otvorenie už oznámených ďalších hotspotov a vylepšenie ostatných prístavov vylodenia. Šesť ďalších prístavov vylodenia, kde sa uplatňujú štandardné operačné postupy hotspotov (SOP), by sa mohli stať plnohodnotnými hotspotmi po vykonaní určitých prác, najmä s cieľom zabezpečiť adekvátne prijímacie štruktúry. Talianske orgány ďalej vyjadrili zámer čoskoro uplatňovať štandardné operačné postupy hotspotov (SOP) na väčšinu vylodení v južnom Taliansku. Na tento účel sa vypracoval obežník, aby všetky prefektúry a Questure v teréne mali príslušné pokyny. Ako sa uvádza v predchádzajúcej správe, vzhľadom na rastúcu mieru maloletých osôb bez sprievodu, ktoré sa v Taliansku vyloďujú, by sa mali zriadiť osobitné priestory a mala by sa poskytovať osobitná pomoc vo všetkých hotspotoch. Tieto osoby by sa mali v najkratšom možnom časovom rámci presunúť do prijímacích zariadení v prvej alebo druhej línii a záležitosti migrantov by mali byť čo najrýchlejšie spracované, a to maximálne do 72 hodín. Opatrenia na zlepšenie koordinácie: posledné stretnutie skupiny, ktorá monitoruje vykonávanie štandardných operačných postupov hotspotov, sa uskutočnilo 14. novembra 2016. Rozhodnutie o prípadnej prílohe o maloletých osobách k štandardným operačným postupom bolo odložené, kým ministerstvo vnútra vysvetlí, či právny stav umožňuje presun maloletých (bez sprievodu) v hotspotoch. V každom prípade sa o zmenách a doplneniach k štandardným operačným postupom rozhodne až vtedy, keď sa platnosť súčasných štandardných operačných postupov formálne rozšíri do všetkých prístavov vylodenia v južnom Taliansku. Monitorovacie činnosti skupiny sa zintenzívnia v záujme lepšieho sledovania možných slabých a silných stránok v hotspotoch a miestach vylodenia. Na tento účel bude ako východiskový bod slúžiť formulár, ktorý navrhol tím Komisie v Taliansku a ktorý už používa IOM a UNCHR počas ich činností. Pokiaľ ide o ďalšie činnosti odbornej prípravy súvisiace so štandardnými operačnými postupmi, ako aj osobitné vzdelávanie zahŕňajúce Agentúru pre základné práva, neprijalo sa žiadne rozhodnutie. Skupina sa má stretnúť dvakrát do konca tohto roka. Pokiaľ ide o premiestnenie, stretnutie miestnych styčných dôstojníkov, ktoré sa konalo 25. novembra 2016, znova začalo proces pravidelných multilaterálnych koordinačných stretnutí v Taliansku a rokovalo o opatreniach dohodnutých medzi talianskymi orgánmi a Europolom týkajúcich sa dodatočných, mimoriadnych bezpečnostných kontrol. Tieto sa odzrkadľujú aj v protokole o premiestnení pre Taliansko, ktorý sa má rozšíriť do členských štátov EÚ, pridružených krajín a medzi iných partnerov, čím má proces objasniť a stransparentniť ho pre všetky zúčastnené strany. Opatrenia na urýchlenie času odozvy na žiadosti o premiestnenie: na základe dohody o ďalších mimoriadnych bezpečnostných kontrolách, ktoré sformalizovalo talianske ministerstvo vnútra a Europol, s podporou Komisie, sú opatrenia od 1. decembra 2016 funkčné pre členské štáty premiestnenia, ktoré môžu Europol požiadať o takéto kontroly, pod podmienkou, že sú riadne odôvodnené a v súlade s mandátom Europolu. Opatrenia na riešenie problémov súvisiacich s premiestňovaním zraniteľných žiadateľov a maloletých osôb bez sprievodu: z Talianska sa nepremiestňovali žiadni maloletí bez sprievodu cestujúci samy (len jedno dieťa odlúčené od rodičov bolo premiestnené do Holandska). Začatie premiestňovania maloletých osôb bez sprievodu je naďalej prioritou, pretože od začiatku roka 2016 sa v Taliansku tento rok vylodilo približne 4 300 maloletých osôb bez sprievodu potenciálne oprávnených na premiestnenie (väčšinou z Eritrey). S ohľadom na dostupnosť členských štátov na prijímanie žiadostí o premiestnenie maloletých bez sprievodu, Komisia spolupracuje s talianskymi orgánmi s cieľom objasniť postupy, najmä pokiaľ ide o úlohu zákonných zástupcov a súdnych orgánov v Taliansku, a s cieľom umožniť premiestnenie maloletých bez sprievodu. Talianske orgány okrem toho zriadia aj osobitné centrum premiestňovania pre maloletých bez sprievodu s cieľom urýchliť a zefektívniť tieto postupy. Po týchto objasneniach Komisia očakáva veľmi rýchle začatie premiestňovaní. Opatrenia na obmedzenie sekundárnych pohybov: ako súčasť opatrení, ktoré prijali talianske orgány na účely obmedzenia sekundárnych pohybov, talianska polícia naďalej pravidelne presúva migrantov, ktorí sa neoprávnene presunuli z juhu na sever krajiny, späť do prijímacích zariadení v južnom Taliansku. Ako bolo uvedené vyššie, úrad EASO zintenzívnil činnosť pohyblivého tímu, ktorý vykonáva registráciu na premiestnenie v rôznych oblastiach, kde sú ubytovaní uchádzači o premiestnenie (na základe potrieb, ktoré uviedli talianske orgány), mimo registračných centier. Prítomnosť a pohyby neregulárnych migrantov na talianskom území by sa mali dôkladne monitorovať a malo by sa predchádzať neregulárnym sekundárnym pohybom. Hlavné odporúčania pre Taliansko a Grécko Do decembra 2016 má Taliansko uzatvoriť postupy na umožnenie premiestnenia maloletých bez sprievodu a ďalej zvyšovať kapacitu hotspotov; Do januára 2017: oGrécko má určiť adekvátne miesto premiestnenia v regióne Atika s kapacitou pre 3 000 ľudí; oTaliansko má zvýšiť počet zamestnancov pracujúcich v dublinskej jednotke, aby bolo možné zaregistrovať 1 000 žiadostí o premiestnenie za mesiac, má uskutočniť prvé premiestnenie maloletých bez sprievodu a zriadiť centrum premiestnenia pre maloletých bez sprievodu. Do apríla 2017 má Taliansko zvýšiť počet zamestnancov pracujúcich v dublinskej jednotke, aby bolo možné zaregistrovať 1 500 žiadostí o premiestnenie za mesiac

2.4Opatrenia Komisie a agentúr EÚ Európska komisia Hlavné činnosti vykonávané Komisiou boli zdôraznené v správe vrátane nadväzujúcich rokovaní v Grécku a Taliansku na pravidelných stretnutiach styčných dôstojníkov, ktoré organizuje Komisia. Komisia naďalej poskytuje Taliansku a Grécku každodennú podporu na mieste, pomáha pri koordinácii rôznych zainteresovaných strán a podporuje grécke a talianske orgány pri určovaní problematických miest, nachádzaní riešení v úzkej spolupráci so všetkými zainteresovanými stranami, ako aj pri vytváraní špecifických postupov. Komisia v rámci tejto podpory uľahčila uzatvorenie vyššie opísaných dohôd medzi Talianskom a Europolom o dodatočných mimoriadnych bezpečnostných kontrolách, ktoré sú jednou z hlavných bŕzd spomaľujúcich premiestňovania z Talianska. Komisia okrem toho v súčasnosti zhromažďuje osvedčené postupy s cieľom zlepšiť poskytovanie informácií počas premiestňovania vrátane informácií pred odchodom a kultúrnej inštruktáže. Má v úmysle lepšie spravovať očakávania, a tým predísť sekundárnym pohybom alebo útekom, a ďalej budovať dôveru žiadateľov voči systému premiestňovania. Táto otázka by mala byť predmetom ďalších osobitných zasadnutí v rámci nadchádzajúcich stretnutí styčných dôstojníkov v Grécku (december 2016) a v Taliansku (január 2017). Komisia v rámci monitorovania vykonávania rozhodnutí Rady o premiestňovaní vyjadrila znepokojenie a aj naďalej bude vyjadrovať znepokojenie v súvislosti s členskými štátmi, ktoré sú vo vykonávaní rozhodnutí Rady pozadu. Komisia nedávno poslala listy členským štátom, v ktorých im pripomenula záväzky na základe rozhodnutí Rady o premiestnení. Ak v priebehu nasledujúcich mesiacov nenastane hmatateľný pokrok, Komisia bez váhania využije svoje právomoci v súlade so zmluvami. Finančné prostriedky na presun, ktoré sú k dispozícii pre Taliansko a Grécko prostredníctvom ich vnútroštátnych programov v rámci fondov pre azyl, migráciu a integráciu (AMIF), čo je paušálna suma 500 EUR pridelená pre každú efektívne premiestnenú osobu, môžu byť použité aj na osoby premiestnené do pridružených krajín, pokiaľ sa také premiestnenie uskutoční v súlade s rozhodnutím Rady 2015/1523 alebo v súlade s rozhodnutím Rady 2015/1601. Keďže súčasná Dohoda o delegovaní končí 31. decembra 2016, Komisia začala rokovania s úradom UNHCR v záujme rozšírenia tohto systému v roku 2017, na základe aktualizovaného hodnotenia potrieb Grécka pri prijímaní. Európsky podporný úrad pre azyl Opatrenia na urýchlenie procesu premiestňovania a na zvýšenie registračnej kapacity v Grécku a Taliansku: experti sú vysielaní s cieľom vykonávať niekoľko funkcií. V Grécku v súčasnosti podporuje registračný proces 11 expertov priamo v rámci spoločného spracovávania v Solúne a Alexandrupoli. Ďalej EASO vyslalo 3 expertov na poskytovanie informácií do Atén a 2 do Solúnu. EASO okrem toho spravuje aj expertov fungujúcich ako osobitní poradcovia v rámci registračného postupu so 4 expertmi v Aténach a ďalšími 2 expertmi na podporu dublinskej jednotky. Ako je uvedené vyššie, po ukončení predregistrácie úrad EASO diverzifikoval svoju podporu pre postup premiestňovania a poskytol viac expertov pre ukazovatele vylúčenia, dublinské nariadenie, rodinné jednotky a falšovanie dokladov, ako aj vyšších registračných úradníkov. Dňa 21. novembra 2016 úrad EASO usporiadal úvodné stretnutie v Aténach s gréckou azylovou službou a gréckou políciou v súvislosti s použitím porovnávacieho nástroja na koordinovanie ponuky a potrieb. Prvé použiteľné rozhranie porovnávacieho nástroja na koordinovanie ponuky a potrieb má byť hotové do začiatku februára 2017. V Taliansku využíva úrad EASO v súčasnosti 50 zo 74 požadovaných expertov vyslaných z členských štátov a pridružených krajín: 13 expertov v hotspotoch, 10 expertov v dvoch mobilných tímoch (v Ríme a Catanii), 10 expertov v registračných centrách, 6 expertov v pohyblivom registračnom tíme a 11 expertov v dublinskej jednotke v Ríme. Úrad EASO okrem toho vyslal až 48 kultúrnych mediátorov (pre arabský, tigrinský a kurdský jazyk) s cieľom podporiť proces premiestňovania (k 5. decembru bolo do terénu vyslaných 42 kultúrnych mediátorov). Úrad EASO vo vykazovanom období zintenzívnil činnosť pohyblivého tímu, ktorý vykonáva registráciu na premiestnenie v rôznych oblastiach, kde sú ubytovaní uchádzači o premiestnenie (na základe potrieb, ktoré uviedli talianske orgány), mimo registračných centier. Pohyblivý tím podporuje aj lokálne Questura budovaním kapacity policajtov, keď oni vykonávajú registrácie.

Úrad EASO pracuje aj na zabezpečení primeraných a efektívnych pracovných podmienok v hotspotoch pre svoje tímy. Zriadených bolo 5 mobilných kancelárií (kontajnerov) v niektorých hotspotoch a centrách (1 v hotspote Trapani, 2 v lokalite Villa Sikania a 2 v centrách v Bari) a ďalšia bude umiestnená v prístave Augusta, kde sa vykonáva mnoho vylodení. Talianske orgány dostali k dispozícii aj technické vybavenie (počítače) na podporu práce spojenej s premiestňovaním (5 pracovných staníc v každom registračnom centre a v Questure v Ríme, ďalších 20, ktoré budú umiestnené v dublinskej jednotke po získaní bezpečnostnej previerky a ktoré budú spojené s existujúcim systémom). V súlade so závermi Európskej rady z 20. októbra 2016, EASO vypracoval akčný plán na plné sfunkčnenie rezervnej skupiny v oblasti azylu a na uľahčenie nominovania expertov v členských štátoch, okrem iného poskytnutím pilotného programu zaškolenia pre mladých expertov, ktorí majú byť vyslaní do Grécka a umožnením vyslania expertov, ktorí nie sú stálymi zamestnancami správnych orgánov v zúčastnených štátoch. Hlavné odporúčania pre agentúry EÚ a implementačných partnerov EASO by mal naďalej pracovať na sfunkčnení rezervnej skupiny v oblasti azylu a naďalej by mal úzko spolupracovať s Komisiou na zlepšení poskytovania informácií (vrátane výroby špecifických videí pre cieľové členské štáty najneskôr do januára 2017); do februára 2017, EASO by malo zabezpečiť, že prvé použiteľné rozhranie porovnávacieho nástroja na koordinovanie ponuky a potrieb je hotové, do januára 2017, UNHCR by mal naďalej pokračovať v snahe dosiahnuť takmer 100 % obsadenosť, do februára 2017, IOM by mala zvýšiť svoju kapacitu na splnenie cieľa súvisiaceho s premiestnením 1 500 ľudí mesačne z Talianska a 3 000 ľudí mesačne z Grécka. 3Presídlenie Na základe informácií získaných od zúčastnených štátov viac ako polovica z 22 504 presídlení dohodnutých v rámci záverov z 20. júla 2015, bola ukončená v polovici vykonávania systému presídľovania. Do 5. decembra 2016 bolo presídlených 13 887 osôb do 21 štátov presídlenia (Belgicko, Česká republika, Dánsko, Estónsko, Fínsko, Francúzsko, Holandsko, Írsko, Island, Lichtenštajnsko, Litva, Lotyšsko, Nemecko, Nórsko, Portugalsko, Rakúsko, Spojené kráľovstvo, Španielsko, Švajčiarsko, Švédsko a Taliansko). Švédsko, Spojené kráľovstvo a Fínsko, ako aj pridružené štáty Švajčiarsko, Lichtenštajnsko a Island už splnili svoje prísľuby. Väčšina štátov zapojených do tohto systému uviedla, že ich úsilie v oblasti presídľovania bolo zamerané predovšetkým, ale nie výlučne, na Sýrčanov v Jordánsku, Libanone a Turecku. To zahŕňa úsilie členských štátov zamerané na presídlenie Sýrčanov z Turecka v rámci vyhlásenia EÚ a Turecka z 18. marca. Počet presídlení z Turecka sa naďalej zvyšuje v závislosti od toho, ako členské štáty posudzujú spisy, ktoré im postúpilo Turecko prostredníctvom úradu UNHCR. Členské štáty pripravujú aj ďalšie operácie presídľovania, ako aj služobné cesty do Turecka na vypočutie uchádzačov. Turecké orgány pracujú na ďalších zoznamoch s odporúčaniami 3 000 osôb, ktoré majú byť predložené v decembri. Od 4. apríla 2016 bolo z Turecka v rámci presídľovacej časti mechanizmu 1:1 vyhlásenia EÚ a Turecka presídlených 2 761 Sýrčanov. Ďalej bolo schválených 340 osôb, ktoré teraz čakajú na presídlenie. Celkovo sa od poslednej správy presídlilo 544 ľudí v rámci tohto mechanizmu, čo je miera presídľovania podobná ako v predchádzajúcich mesiacoch (506 v októbri, 431 v septembri a 418 v auguste) a zostávajúci počet všetkých prísľubov je 10 889. Presídlenia v rámci mechanizmu 1:1 sa doposiaľ uskutočnili do Belgicka, Estónska, Fínska, Francúzska, Nemecka, Talianska, Lotyšska, Litvy, Luxemburska, Holandska, Nórska, Portugalska, Španielska a Švédska. Ako sa už uviedlo, prijalo sa rozhodnutie Rady (EÚ) 2016/1754, ktorým sa mení rozhodnutie Rady o premiestnení. Zmena umožňuje členským štátom plniť si záväzky týkajúce sa 54 000 pridelených žiadateľov, a to prostredníctvom premiestnenia alebo legálneho vstupu občanov Sýrie zdržiavajúcich sa v Turecku. Táto zmena si vyžaduje úpravu vnútroštátnych programov AMIF. Ako okamžitú reakciu na prijatie rozhodnutia Rady (EÚ) 2016/1754 a ako súčasť úkonov na zmenu vnútroštátnych programov AMIF, Komisia prijala prvé údaje od členských štátov o počte Sýrčanov v Turecku, ktorým členské štáty plánujú udeliť legálny vstup v súlade s týmto rozhodnutím. Na základe týchto údajov, členské štáty plánujú legálne prijať z Turecka okolo 33 000 Sýrčanov. Návrh nariadenia Komisie, ktorým sa zriaďuje rámec Únie pre presídľovanie, prijatý 13. júla 2016 momentálne posudzujú spoluzákonodarcovia. 4Ďalší postup